Hever grensen for voldsoffererstatning
- Vi har kommet frem i den offentlige debatten at det kan være spesielle tilfeller som nødvendiggjør en sikkerhetsventil. Der har vi laget det, sier justisminister Grete Faremo til VG Nett. I forrige uke omtalte VG Utøya-offeret Mohamad Hadi Hamed (21). Anders Behring Breiviks skudd gjorde at hans venstre fot og venstre arm måtte amputeres. Nå trener han hardt på Sunnaas sykehus og målet er å kunne gå med protese på venstre bein. Erstatningseksperter mener at Mohamad vil bli tilkjent mer enn ti millioner kroner i erstatningsoppgjøret etter 22. juli. Men det nye taket på slike erstatninger skulle kun bli 4,7 millioner kroner. Regjeringen skrev i forbindelse med høringsrunden om lovforslaget at det aldri var meningen at beløpsgrensen skulle få betydning for unge som blir invalidiserte og varig uføre etter en grusom terrorhandling. For Mohamad ville lovforslaget sørget for at han bare fikk utbetalt halvparten av erstatningen. Penger skal gi livet som sterkt handikappet innhold. - Det er ikke uvanlig at man etter en høringsrunde prøver å finne løsninger på problemer som kommer frem. Jeg er glad for at vi har funnet en slik løsning i denne saken, sier Grete Faremo. Endringene får virkning for erstatningskrav etter straffbare forhold skjedd etter 1. januar 2011. Det er det statlige Kontoret for Voldsoffererstatning som betaler ut beløpene voldsofre tilkjennes av retten. Senere kreves pengene tilbakebetalt av den som har forårsaket skaden. Det forventes det samlede tallet søknader om voldsoffererstatning etter 22. juli vil komme opp i rundt 2.000.
Justisminister Grete Faremo foreslår å heve taket for voldsofferererstatning til 4,7 millioner kroner, og sier det vil være mulig å gå over det.